Η  Δύση  τού  Πολιτισμού  στην  Αυγή  τού  21ου  Αιώνα 


Υπάρχουν  σήμερα,  το  2005,  πράγματι  «άνθρωποι»  που  πιστεύουν  ότι  είναι 
καλύτεροι  από  άλλους,  μόνο  και  μόνο  γιατί  η  καταγωγή  τους,  το  χρώμα  τους,  η 
γλώσσα  τους,  η  θρησκεία  τους  ή  οι  συνήθειες  τους  είναι  διαφορετικά;  Μπορεί 
πράγματι  να  υπάρχουν  τέτοια  όντα  που  να  νομίζουν  ότι  είναι  οι  «επίλεκτοι»,  οι 
«ανώτεροι», μετά  από  όλα  όσα  αποκαλύπτει  και  ανακαλύπτει  η  επιστήμη  κάθε  μέρα, 
όπου  με  κάθε  βήμα  της  συνειδητοποιούμε  όλο  και  πιο  πολύ  το  πόσο  μικροί  είμαστε;; 

Εμείς  στον  Νεοκυπριακό  Σύνδεσμο  λέμε  πως  ασφαλώς  δεν  θάπρεπε,  πως  με  τα 
δεδομένα  τού  σήμερα  η  πιθανότητα  αυτή  θάπρεπε  να  αποκλειόταν.  Δυστυχώς  όμως  η 
εμπειρία  μας  και  τα  ίδια  τα  γεγονότα  επιβεβαιώνουν  το  αντίθετο.  Τι  είναι  αυτό  λοιπόν 
που  κάνει  κάποιους  να  νοιώθουν  ότι  έχουν  το  δικαίωμα  να  εξασκούν  βία  πάνω  σε 
άλλους,  απλώς  και  μόνο  γιατί  είναι  διαφορετικοί;  Τι  είναι  αυτό  που  τους  ωθεί  να 
προβαίνουν  σε  τέτοιου  είδους  πράξεις;  Εμείς  λέμε  πως  σε  τελευταία  ανάλυση 
διακατέχονται  από  σύμπλεγμα  κατωτερότητος,  το  οποίο  εκφράζουν  αντίστροφα. 

Αφορμή  για  το  παρόν  είναι  το  πρόσφατο  συμβάν  ξυλοδαρμού  ενός  συμπατριώτη 
μας  και  κάποιου  αλλοδαπού  από  κάποιον  «επίλεκτης  φυλής»,  που  στο  όνομα  κάποιας 
οργάνωσης,  επονομαζόμενης  «Χρυσής  Αυγής»  αποφάσισε  προφανώς  πως  κανένας 
άλλος  δεν  έχει  δικαίωμα  ύπαρξης  σε  τούτο  τον  τόπο  εκτός  από  τους  όμοιους  του. . . . 

Είναι  πραγματικά  ντροπή  να  διαπιστώνει  κάποιος  ότι  τέτοια  όντα  ζουν  ανάμεσά 
μας,  ότι  μοιράζονται  τον  τόπο,  τον  αέρα  και  τη  ζωή  μαζί  μας.  Είναι  εξωφρενικό  να 
σκέφτεται  κανένας  ότι  αυτοί  οι  κάποιοι  —  που  θέλουμε  να  πιστεύουμε  πως  είναι  πολύ 
λίγοι  -  αυτοχρήστηκαν  δικαιούχοι  και  αφεντάδες  τούτου  τού  τόπου  και  οποιουδήποτε 
τόπου  έναντι  κάποιων  άλλων  και  προ  πάντων  ότι  έχουν  και  την  αναίδεια  να 
απο καλούνται  και  «πατριώτες»...  Διερωτούμαστε  πραγματικά  τι  ορισμό  θα  έδιναν 
άραγε  οι  ίδιοι  στην  έννοια  τού  Πατριωτισμού. 

Το  άλλο  βασικό  ερώτημα  που  προκύπτει  βέβαια  είναι  πώς  δημιουργούνται  τέτοιες 
ψυχολογικά  συμπλεγματικές  καταστάσεις;  Ναι,  αυτή  είναι  η  απάντηση,  αυτό 
ακριβώς  που  σκέφτεστε:  από  την  οικογένεια  και  κυρίως  —  εμείς  λέμε  -  από  το 
σχολείο.  Εκεί  μπορεί  να  δημιουργηθούν  σιγά-σιγά  από  πολύ  μικρά  και  εκ  πρώτης 
όψεως  ασήμαντα  και  αθώα  πράγματα,  μέσω  ελλιπούς  και  επιλεκτικής  εκμάθησης  τής 
Ιστορίας,  πολιτικής  και  πολιτισμικής  -  κυρίως  τής  δεύτερης  -  τα  οποία  προσθετικά 
πλάθουν  προσωπικότητες  σε  «λανθάνουσα  κατάσταση»  με  νοοτροπία  στενομαλυάς 
και  κοντοφθαλμισμού.  Επιμένουμε  πως  είναι  απαράδεκτο  σήμερα  το  2005  να 
μπορούμε  με  τη  τεχνολογία  να  επιτελέσουμε  θαύματα  σε  σχέση  με  τις  ανάλογες 
δυνατότητες  πριν  από  2  ή  3  χιλιάδες  χρόνια,  να  μπορούμε  να  επικοινωνήσουμε  και  να 
γνωρίσουμε  ανθρώπους  σε  κάθε  γωνιά  τής  γης  με  τα  ηλεκτρονικά  μας  μέσα,  ενώ 
κοινωνικά  να  είμαστε  ακόμα  σε  προϊστορική  και  λιθίνη  εποχή.  Είναι  απαράδεκτο 
σήμερα  ειδικά  να  μην  κατανοούμε  ότι  ο  κόσμος  αυτός  είναι  διαχωρισμένος  σε 
διοικητικές  /οργανωτικές  οντότητες,  που  είναι  τα  διάφορα  κράτη  και  όχι  κατ’ ανάγκην 
σε  καλύτερους  και  χειρότερους,  ότι  πράγματι  όλοι  οι  άνθρωποι  είναι  ίσοι  και  πρέπει 
να  έχουν  τις  ίδιες  ευκαιρίες  και  να  χαίρουν  τού  ιδίου  σεβασμού.  Αυτά  δυστυχώς  είναι 
που  η  παιδεία  μας  αδυνατεί  να  μεταδώσει,  γιατί  τόσο  η  δομή  της  όσο 

και  οι  συγκεκριμένες  πληροφορίες  και  γνώσεις  που  μεταδίδει  είναι  το  λίπασμα  για 
νοοτροπίες  παροπιδισμού,  διακρίσεων,  υπεροψίας  και  ψευτοέπαρσης. 

Τα  Κράτη  λοιπόν  σαν  διοικητικά  σύνολα  δεν  αποτελούν  φυλετική 
αποκλειστικότητα  και  δεν  εξασφαλίζουν  τα  δικαιώματα  μόνο  συγκεκριμένων 
ανθρώπων,  συγκεκριμένης  φυλής,  γλώσσας  ή  χρώματος.  Τα  Κράτη  /Εθνη  σήμερα 
ευτυχώς  προχωρούν  σιγά-σιγά  σε  μια  μορφή  πολυπολιτισμικών,  πολυφυλετικών,  ναι 
πολύχρωμων  συνόλων,  γιατί  και  ο  Πολιτισμός  μας,  τα  βιώματα  και  οι  εμπειρίες  μας 
γίνονται  σιγά-σιγά  παγκόσμια  κοινά. 

Ο  Νεοκυπριακός  Σύνδεσμος  ανεπιφύλακτα  καταδικάζει  τέτοιου  είδους  πράξεις 
από  όποιονδήποτε,  όπως  καταδικάζει  και  κάθε  είδους  σκέψη  και  συμπεριφορά  με 
τάσεις  διάκρισης  έναντι  όποιουδήποτε,  συμπατριώτη  μας  ή  μη  και  καλεί  όλους  να 
ανοίξουν  τα  μάτια  και  κατά  συνέπεια  και  τα  μυαλά,  να  προχωρήσουν  από  το 
σκοταδισμό  τού  παρελθόντος  να  συνειδητοποιήσουν  και  να  απαρνηθούν  επιτέλους  τα 
φοβερά  ψέματα  τής  Ιστορίας  -  τουλάχιστον  αυτής  που  μάς  πλασάρουν  -  και  να 
δώσουν  τα  χέρια.  Φτάνει  επιτέλους  ο  αριστερός  εναντίον  τού  δεξιού,  ο  μαύρος 
εναντίον  τού  άσπρου  και  ο  κίτρινος  εναντίον  τού  κόκκινου . 


Νεοκυπριακός  Σύνδεσμος 

